CELEX: 32015R1979
Language: mt
Date: 2015-08-28 00:00:00
Title: Regolament ta' Delega tal-Kummissjoni (UE) 2015/1979 tat-28 ta' Awwissu 2015 li jemenda l-Annessi II, III u IV tar-Regolament (UE) Nru 978/2012 tal-Parlament Ewropew u tal-Kunsill li japplika skema ta' preferenzi tariffarji ġeneralizzati

5.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 289/3
            
         REGOLAMENT TA' DELEGA TAL-KUMMISSJONI (UE) 2015/1979
   tat-28 ta' Awwissu 2015
   li jemenda l-Annessi II, III u IV tar-Regolament (UE) Nru 978/2012 tal-Parlament Ewropew u tal-Kunsill li japplika skema ta' preferenzi tariffarji ġeneralizzati
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   wara li kkunsidrat r-Regolament (UE) Nru 978/2012 tal-Parlament Ewropew u tal-Kunsill tal-25 ta' Ottubru 2012 li japplika skema ta' preferenzi tariffarji ġeneralizzati u li jħassar ir-Regolament tal-Kunsill (KE) Nru 732/2008 (1), u b'mod partikolari l-Artikoli 5(3), 10(5) u 17(2) tiegħu,
   Billi:
   
               (1)
            
            
               L-Artikolu 4 tar-Regolament (UE) Nru 978/2012 jistabbilixxi l-kriterji għall-għoti tal-preferenzi tariffarji skont l-arranġament ġenerali tal-Iskema ta' Preferenzi Ġeneralizzati (“SĠP”).
            
         
               (2)
            
            
               L-Artikolu 4(1)(a) tar-Regolament (UE) Nru 978/2012 jistipula li pajjiż li jkun ġie kklassifikat mill-Bank Dinji bħala pajjiż ta' dħul għoli jew bi dħul medju superjuri għal tliet snin konsekuttivi ma għandux jibbenefika mill-SĠP.
            
         
               (3)
            
            
               L-Artikolu 4(1)(b) tar-Regolament (UE) Nru 978/2012 jistipula li pajjiż li jibbenefika minn arranġament għal aċċess preferenzjali għas-suq li jipprovdi l-istess preferenzi tariffarji bħall-SĠP, jew aħjar, għal sostanzjalment il-kummerċ kollu, ma għandux igawdi mill-SĠP.
            
         
               (4)
            
            
               Il-lista tal-pajjiżi benefiċjarji tal-SĠP ġenerali msemmija fil-punt (a) tal-Artikolu 1(2) tar-Regolament (UE) Nru 978/2012, hija stabbilita fl-Anness II ta' dak ir-Regolament. L-Artikolu 5 tar-Regolament (UE) Nru 978/2012 jistipula li l-Anness II għandu jiġi rieżaminat sal-1 ta' Jannar ta' kull sena sabiex jiġu riflessi l-bidliet f'relazzjoni mal-kriterji stipulati fl-Artikolu 4. Barra minn hekk, huwa jipprovdi li pajjiż benefiċjarju tal-SĠP u l-operaturi ekonomiċi għandhom jingħataw biżżejjed żmien għal adattament ordnat għal reviżjoni tal-istatus tal-SĠP tal-pajjiż. Għaldaqstant, l-arranġament tal-SĠP ikompli għal sena wara d-data tad-dħul fis-seħħ tal-bidla fl-istatus ta' pajjiż fuq il-bażi tal-Artikolu 4(1)(a) u għal sentejn mid-data tal-applikazzjoni ta' arranġament għal aċċess preferenzjali għas-suq, kif stipulat fl-Artikolu 4(1)(b).
            
         
               (5)
            
            
               Fiġi, l-Iraq, il-Gżejjer Marshall u Tonga kienu ġew ikklassifikati mill-Bank Dinji bħala pajjiżi bi dħul medju superjuri fl-2013, l-2014 u l-2015. Għaldaqstant, dawn il-pajjiżi ma għadhomx jikkwalifikaw għal status ta' benefiċjarju tal-SĠP skont l-Artikolu 4(1)(a) u għandhom jitneħħew mill-Anness II tar-Regolament (UE) Nru 978/2012. Ir-Regolament biex jitneħħa pajjiż benefiċjarju mil-lista ta' pajjiżi benefiċjarji tal-SĠP għandu jibda japplika minn sena wara d-data tad-dħul fis-seħħ ta' dak ir-Regolament. Fl-interessi tas-sempliċità u ċ-ċertezza tad-dritt, Fiġi, l-Iraq, il-Gżejjer Marshall u Tonga għandhom jitneħħew mill-Anness II b'seħħ mill-1 ta' Jannar 2017.
            
         
               (6)
            
            
               F'diversi dati matul l-2014 kien bdew japplikaw arranġamenti ta' aċċess preferenzjali għas-suq ma' dawn il-pajjiżi: Mal-Ġeorġia fl-1 ta' Settembru 2014, mal-Kamerun fl-4 ta' Awwissu 2014 u ma' Fiġi fit-28 ta' Lulju 2014. Fl-interessi tas-sempliċità u ċ-ċertezza tad-dritt, il-Ġeorġja u l-Kamerun ukoll għandhom jitneħħew mill-Anness II b'seħħ mill-1 ta' Jannar 2017. Kif spjegat fil-premessa (5), Fiġi diġà tkun tneħħiet mill-Anness II abbażi tal-fatt li saret pajjiż bi dħul medju superjuri.
            
         
               (7)
            
            
               L-Artikolu 9(1) tar-Regolament (UE) Nru 978/2012 jistabbilixxi l-kriterji speċifiċi ta' eliġibilità għall-għoti tal-preferenzi tariffarji skont l-arranġament speċjali dwar l-inċentivi għall-iżvilupp sostenibbli u l-governanza tajba (“SĠP+”). Kundizzjoni ewlenija hija li l-pajjiż għandu jkun benefiċjarju tal-SĠP. Il-lista tal-benefiċjarji tal-SĠP+ hija stabbilita fl-Anness III għar-Regolament (UE) Nru 978/2012.
            
         
               (8)
            
            
               Bħala konsegwenza tal-fatt li ma tibqax benefiċjarja tal-SĠP b'seħħ mill-1 ta' Jannar 2017, il-Ġeorġia lanqas ma tibqa' benefiċjarja tal-SĠP+ skont l-Artikolu 9(1) tar-Regolament (UE) Nru 978/2012. Il-Ġeorġia għandha għalhekk titneħħa wkoll mill-Anness III tar-Regolament (UE) Nru 978/2012, b'effett mill-1 ta' Jannar 2017.
            
         
               (9)
            
            
               L-Artikolu 17(1) tar-Regolament (UE) Nru 978/2012 jistipula li pajjiż, li jkun identifikat min-Nazzjonijiet Uniti bħala pajjiż l-anqas żviluppat għandu jibbenefika mill-preferenzi tariffarji taħt l-arranġament speċjali għall-pajjiżi l-inqas żviluppati (EBA — Kollox Barra l-Armi). Il-lista ta' pajjiżi benefiċjarji EBA hija stabbilita fl-Anness IV ta' dak ir-Regolament.
            
         
               (10)
            
            
               In-NU neħħiet lil Samoa mill-istatus ta' pajjiż l-inqas żviluppat fl-1 ta' Jannar 2014. Għaldaqstant, Samoa ma għadhiex tikkwalifika għal status ta' benefiċjarju EBA skont l-Artikolu 17(1) u għandha titneħħa mill-Anness IV tar-Regolament (UE) Nru 978/2012. Ir-Regolament biex pajjiż benefiċjarju jitneħħa mil-lista ta' pajjiżi benefiċjarji EBA għandu japplika wara perjodu tranżitorju ta' tliet snin li jibdew fid-data li fiha jidħol fis-seħħ dak ir-Regolament. Samoa għandha titneħħa mill-Anness IV b'seħħ mill-1 ta' Jannar 2019.
            
         ADOTTAT DAN IR-REGOLAMENT:
   Artikolu 1
   Emendi għar-Regolament (UE) Nru 978/2012
   Ir-Regolament (UE) Nru 978/2012 għandu jiġi emendat kif ġej:
   
               (1)
            
            
               Fl-Anness II, il-pajjiżi li ġejjin u l-kodiċi alfabetiku korrispondenti jitneħħew minn kolonni A u B, rispettivament:
               
                           CM
                        
                        
                           Il-Kamerun
                        
                     
                           FJ
                        
                        
                           Fiġi
                        
                     
                           GE
                        
                        
                           Il-Georgia
                        
                     
                           IQ
                        
                        
                           L-Iraq
                        
                     
                           MH
                        
                        
                           Il-Gżejjer Marshall
                        
                     
                           TO
                        
                        
                           Tonga
                        
                     
         
               (2)
            
            
               Fl-Anness III, il-pajjiż li ġej u l-kodiċi alfabetiku korrispondenti jitneħħew mill-kolonni A u B, rispettivament:
               
                           GE
                        
                        
                           Il-Georgia
                        
                     
         
               (3)
            
            
               Fl-Anness IV, il-pajjiż li ġej u l-kodiċi alfabetiku korrispondenti jitneħħew mill-kolonni A u B, rispettivament:
               
                           WS
                        
                        
                           Samoa
                        
                     
         Artikolu 2
   Dħul fis-seħħ u applikazzjoni
   Dan ir-Regolament jidħol fis-seħħ fl-1 ta' Jannar 2016.
   L-Artikolu 1(1) u (2) jibdew japplikaw mill-1 ta' Jannar 2017.
   L-Artikolu 1(3) jibda japplika mill-1 ta' Jannar 2019.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-28 ta' Awwissu 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 303, 31.10.2012, p. 1.